Varasematest aastatest aktiivsemalt kasutavad väliskülastajad info otsimiseks ning majutuse ja transpordi reserveerimiseks interneti võimalusi. Tallinna väliskülastajate meelistegevused Tallinnas kattuvad lühikese linnapuhkuse tegevustega: jalutatakse, külastatakse vaatamisväärusi, käiakse kohvikutes ning tehakse sisseoste. Soomlased külastasid  keskmisest enam poode, ostukeskusi ja ilusalonge. Muuseumites, näitustel, teatris või kontserdil veetsid keskmisest sagedamini aega sakslased ja venelased. Norra väliskülastajad paistavad teiste seast silma aktiivse spordihuviga, nad käisid keskmisest enam spordiüritustel ning tegelesid ka ise spordiga. Lätlased seevastu olid Tallinnas ärireisil; külastades konverentse, messe või tegeledes muude tööasjadega. Suurbritannia külastajad käisid teistest sagedamalt ööklubides.